भज्जी बाहर, टीम में अरविन्द, राहुल शामिल  
इंग्लैण्ड के भारत दौरे पर पहले दो वन-डे मैचों के लिए घोषित की गई टीम में एस अरविन्द तथा राहुल शर्मा को पहली बार मौका दिया गया है।
इंग्लैण्ड के अक्टूबर में होने जा रहे भारत दौरे पर खेले जाने वाले पहले दो एक-दिवसीय अंतरराष्ट्रीय (वन-डे इंटरनेशनल) मैचों के लिए घोषित की गई टीम से ऑफ-स्पिनर हरभजन सिंह को बाहर रखा गया है, जबकि कर्नाटक के मध्यम तेज़ गति के गेंदबाज़ एस अरविन्द तथा पंजाब के लेग-स्पिनर राहुल शर्मा को पहली बार देश के लिए खेलने का मौका दिया गया है।  हाल ही में इंग्लैण्ड के दौरे पर भारतीय वन-डे में शामिल रहे वरुण आरोन, तथा दौरे के बीच में रिप्लेसमेंट के रूप में इंग्लैण्ड भेजे गए अजिंक्य रहाणे तथा मनोज तिवारी का स्थान बरकरार रहा है। दक्षिण अफ्रीका में हुई टेस्ट शृंखला के बाद से टीम से बाहर रहे तेज़ गेंदबाज़ उमेश यादव की टीम में वापसी हुई है।  चोटों की वजह से कई वरिष्ठ खिलाड़ियों का चयन टीम में नहीं हो पाया है, जिनमें सचिन तेंदुलकर, वीरेन्द्र सहवाग, ज़हीर खान, युवराज सिंह, रोहित शर्मा, मुनाफ पटेल तथा इशांत शर्मा शामिल हैं, जबकि खुद को फिट घोषित करने के बाद भी आशीष नेहरा को चुना नहीं गया।  घोषित की गई 15-सदस्यीय टीम के कप्तान विकेटकीपर महेन्द्र सिंह धोनी ही रहेंगे। टीम इस प्रकार है - महेन्द्र सिंह धोनी, गौतम गंभीर, पार्थिव पटेल, अजिंक्य रहाणे, वरुण आरोन, उमेश यादव, विराट कोहली, सुरेश रैना, रवीन्द्र जडेजा, रविचंद्रन अश्विन, राहुल शर्मा, विनय कुमार, मनोज तिवारी, प्रवीण कुमार तथा एस अरविन्द। शृंखला के पहले दोनों मैच 14 तथा 17 अक्टूबर को खेले जाएंगे।